
Pakuotės lapelis: informacija vartotojui

CoCodamol 30 mg/500 mg plėvele dengtos tabletės
Kodeino fosfatas hemihidratas/paracetamolis


Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
-	Jeigu kiltų daugiau klausimų, kreipkitės į gydytoją arba vaistininką.
-	Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
-	Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.

Apie ką rašoma šiame lapelyje?
1.	Kas yra CoCodamol ir kam jis vartojamas
2.	Kas žinotina prieš vartojant CoCodamol
3.	Kaip vartoti CoCodamol
4.	Galimas šalutinis poveikis
5.	Kaip laikyti CoCodamol
6.	Pakuotės turinys ir kita informacija


1.	Kas yra CoCodamol ir kam jis vartojamas

Jūsų vaisto pavadinimas yra CoCodamol.
CoCodamol sudėtyje yra du skirtingi analgetikai (skausmą malšinantys vaistai), vadinami paracetamoliu ir kodeinu (kodeino fosfato hemihidratu). Kodeinas priklauso grupei vaistų, vadinamų opioidiniais analgetikais, kurie malšina skausmą.
CoCodamol galima trumpai vartoti vyresniems negu 12 metų asmenims vidutinio stiprumo arba stipriam skausmui, kurio nesumažina kiti skausmą malšinantys vaistai, pvz., vienas paracetamolis ar ibuprofenas, malšinti.


2.	Kas žinotina prieš vartojant CoCodamol

CoCodamol vartoti draudžiama:
-	jeigu yra alergija kodeinui, paracetamoliui arba bet kuriai pagalbinei šio vaisto medžiagai (jos išvardytos 6 skyriuje). Alerginės reakcijos požymiai yra išbėrimas ir kvėpavimo sutrikimai. Be to, gali sutinti kojos, rankos, veidas, ryklė arba liežuvis;
-	jeigu Jums būna sunkių astmos priepuolių arba turite sunkių kvėpavimo sutrikimų;
-	jeigu neseniai patyrėte galvos traumą;
-	jeigu turite sunkių kepenų sutrikimų;
-	jeigu Jūsų gydytojas yra sakęs, kad yra padidėjęs Jūsų vidinis galvos spaudimas. Šio sutrikimo simptomai yra galvos skausmas, vėmimas ir neryškus daiktų matymas;
-	jeigu neseniai Jums buvo atlikta kepenų, tulžies pūslės ar latakų operacija;
-	jeigu nuo depresijos vartojate vaistų, vadinamų monoaminooksidazės (MAO) inhibitoriais, arba jeigu jų vartojote paskutiniųjų 2 savaičių laikotarpiu. MAO inhibitoriai yra, pvz., moklobemidas, fenelzinas, tranilciprominas (žr. poskyrį „Kiti vaistai ir CoCodamol“);
-	jeigu yra ūminė intoksikacija alkoholiu;
-	jeigu maitinate krūtimi;
-	jeigu žinote, kad Jūs kodeiną labai greitai metabolizuojate į morfiną.

Nevartokite CoCodamol ilgiau, nei nurodė gydytojas.

Vaikams ir paaugliams (0–18 metų) po dėl obstrukcinio miego apnėjos sindromo atlikto chirurginio tonzilių ar adenoidų pašalinimo skausmą šiuo vaistu malšinti negalima.

Įspėjimai ir atsargumo priemonės
Pasitarkite su gydytoju arba vaistininku, prieš pradėdami vartoti CoCodamol:
· jeigu turite sunkių inkstų sutrikimų;
· jeigu turite kepenų sutrikimų;
· jeigu turite šlapinimosi ar prostatos sutrikimų;
· jeigu skydliaukės aktyvumas nepakankamas;
· jeigu turite potraukį opioidams;
· jeigu turite antinksčių sutrikimų;
· jeigu patiriate žarnų sutrikimą, pvz., kolitą, Krono ligą ar žarnų blokadą;
· jeigu esate senyvas;
· jeigu sergate anemija (sumažėjęs raudonųjų kraujo ląstelių kiekis);
· jeigu prastai maitinatės arba esate dehidruotas;
· jeigu esate jaunesnis negu 18 metų ir turite kvėpavimo sutrikimų.
· jaučiate skausmą arba padidėjusį jautrumą skausmui (hiperalgeziją), kuris nepraeina padidinus vaisto dozę.

Jeigu Jums pasireiškė stiprus viršutinės pilvo dalies skausmas, galimai plintantis į nugarą, 
pykinimas, vėmimas ar karščiavimas, kreipkitės į gydytoją, nes tai gali būti simptomai, susiję su 
kasos uždegimu (pankreatitu) ir tulžies pūslės ir latakų sistemos uždegimu.

Pripratimas, priklausomybė ir priklausomybės sindromas.

	Šio vaisto sudėtyje yra kodeino, kuris yra opioidas. Jis gali sukelti priklausomybę ir (arba) priklausomybės sindromą. 



Pakartotinai vartojant opioidų, vaistas gali tapti mažiau veiksmingas (priprantama prie jo poveikio ir 
tai vadinama pripratimu). Pakartotinis CoCodamol vartojimas taip pat gali sukelti priklausomybę ir 
piktnaudžiavimą ir Jums gali išsivystyti priklausomybės sindromas, o tai gali baigtis gyvybei 
pavojingu perdozavimu. Šių šalutinio poveikio reiškinių rizika gali padidėti, kai 
skiriama didesnė dozė arba vaisto vartojama ilgesnį laiką. 

Išsivysčius priklausomybei nuo šio vaisto arba priklausomybės sindromui, galite pajusti, kad 
nebekontroliuojate to, kokią vaisto dozę vartojate arba kiek dažnai vaistą vartojate. 

Rizika tapti priklausomu nuo vaisto ar susirgti priklausomybės sindromu skiriasi kiekvienu konkrečiu 
atveju. Jums gali kilti didesnė priklausomybės nuo CoCodamol  atsiradimo rizika, jeigu: 
– Jūs arba kas nors iš Jūsų šeimos narių kada nors piktnaudžiavo alkoholiu, receptiniais vaistais ar nelegaliais narkotikais arba buvo nuo jų priklausomas (toliau – priklausomybė); 
– Jūs rūkote; 
– kada nors turėjote problemų dėl nuotaikos (depresija, nerimas ar asmenybės sutrikimas) arba buvote gydyti psichiatro dėl kitų psichikos ligų. 

Gali būti, kad tapote priklausomas (-a) arba Jums išsivystė priklausomybės sindromas, jei vartodami 
CoCodamol pastebėjote bet kurį iš šių požymių: 
– Jūs norite vartoti vaistą ilgiau, nei rekomendavo gydytojas; 
– Jums reikia didesnės vaisto dozės nei rekomenduojama; 
− jaučiate, kad turite toliau vartoti vaistą, net jei jis nepadeda malšinti <skausmo>; 
– vaistą vartojate ne dėl priežasčių, dėl kurių jis buvo išrašytas, pavyzdžiui, tam, kad išliktumėte 
ramus (-i) arba ramiau miegotumėte; 
– ne kartą nesėkmingai bandėte mesti arba kontroliuoti vaisto vartojimą; 
– nustojęs (-usi) vartoti vaistą jaučiatės blogai, o vėl pradėjęs (-usi) jį vartoti, pasijuntate geriau (tai vadinama abstinencijos reiškiniais). 

Jei pastebėjote bet kurį iš šių požymių, pasitarkite su gydytoju ir aptarkite geriausią gydymo būdą, 
įskaitant tai, kada reikėtų nutraukti vaisto vartojimą ir kaip tai padaryti saugiai (žr. 3 skyrių „Nustojus 
vartoti CoCodamol“).

Gydymo CoCodamol laikotarpiu nedelsdami pasakykite gydytojui, jeigu:
· jeigu sergate sunkiomis ligomis, įskaitant sunkius inkstų funkcijos sutrikimus arba sepsį (kai į kraują patekus bakterijų ir jų toksinų pažeidžiami organai), netinkamą mitybą, lėtinį alkoholizmą arba jei vartojate ir flukloksaciliną (antibiotiką). Gauta pranešimų apie sunkų sveikatos sutrikimą, vadinamą metaboline acidoze (nenormalių kraujo ir skysčių tyrimų rodiklių), pasireiškusį pacientams, vartojantiems paracetamolį įprastinėmis dozėmis ilgą laiką arba kai paracetamolis vartojamas kartu su flukloksacilinu. Metabolinės acidozės simptomai gali būti šie: labai pasunkėjęs kvėpavimas – pagreitėjęs kvėpavimas, mieguistumas, pykinimas ir vėmimas.

Ilgalaikis reguliarus kodeino vartojimas gali sąlygoti potraukį, dėl kurio galite jaustis neramūs ir dirglūs, kai tablečių vartojimą nutrauksite.

Galvos skausmas, analgetikais malšinamas per dažnai arba per ilgai, gali sustiprėti.

CoCodamol niekada nevartokite daugiau negu rekomenduojama. Didesnės dozės skausmo stipriau nemalšina, tačiau gali sukelti sunkų kepenų pažeidimą. Kepenų pažeidimo simptomų pirmą kartą atsiranda po kelių dienų. Taigi labai svarbu, kad kuo greičiau susisiektumėte su savo gydytoju, jeigu CoCodamol pavartojote daugiau negu rekomenduojama šiame lapelyje.

Kepenyse fermentai kodeiną verčia morfinu. Morfinas yra skausmą lengvinanti medžiaga. Kai kurių pacientų šis fermentas yra pakitęs, todėl gali skirtingai veikti. Kai kurių žmonių organizme morfinas iš kodeino negaminamas arba jo gaminama mažai, todėl jis pakankamai skausmo nemalšins. Kitiems žmonėms labiau tikėtinas sunkus šalutinis poveikis, kadangi jų organizme morfino iš kodeino gaminama labai daug. Šio vaisto vartojimą turite nedelsdami nutraukti ir kreiptis į gydytoją, jeigu atsiranda bet kuris iš šio šalutinio poveikio: paviršutiniškas kvėpavimas, sumišimas, mieguistumas, maži vyzdžiai, pykinimas arba vėmimas, vidurių užkietėjimas, apetito praradimas.

Su miegu susiję kvėpavimo sutrikimai 
CoCodamol gali sukelti su miegu susijusių kvėpavimo sutrikimų, tokių kaip miego apnėja (kvėpavimo sustojimas miegant) ir su miegu susijusi hipoksemija (mažas deguonies kiekis kraujyje). Simptomai gali būti kvėpavimo sustojimas miegant, pabudimas naktį dėl dusulio, negalėjimas išmiegoti visą naktį neprabudus ar pernelyg didelis mieguistumas dienos metu. Jei Jūs ar kitas asmuo pastebėjote šių simptomų, kreipkitės į gydytoją. Gydytojas gali apsvarstyti galimybę sumažinti dozę.

Vaikams ir paaugliams
CoCodamol negalima vartoti jaunesniems kaip 12 metų vaikams.

Vaikams ir paaugliams po chirurginės operacijos
Vaikams ir paaugliams po dėl obstrukcinės miego apnėjos sindromo atlikto chirurginio tonzilių arba adenoidų pašalinimo, skausmui malšinti kodeino vartoti negalima.

Vaikams ir paaugliams, turintiems kvėpavimo sutrikimų
Kvėpavimo sutrikimų turintiems vaikams ir paaugliams kodeino vartoti nerekomenduojama, kadangi jiems morfino toksinio poveikio simptomai gali būti sunkesni.

Kiti vaistai ir CoCodamol
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Tai ypač svarbu, jeigu vartojate:
· vaistų depresijai gydyti;
· vaistų, nuo kurių tampate apsnūdęs arba mieguistas (CNS slopinantys preparatai), pvz., migdomųjų tablečių, vaistų nuo nerimo arba anestetikų;
· vaistų, vartojamų kraujui skystinti, pvz., varfarino;
· vaistų nuo nereguliaraus širdies plakimo, pvz., chinidino;
· antibiotikų, vartojamų infekcinėms ligoms gydyti (pvz., chloramfenikolio, rifampicino);
· flukloksaciliną (antibiotiką) dėl didelės kraujo ir skysčių tyrimų nenormalių rodiklių (vadinamos metabolinės acidozės) rizikos (žr. 2 skyrių), kurią reikia skubiai gydyti;
· metoklopramido arba domperidono (vaistai, vartojami pykinimui arba vėmimui stabdyti);
· kolestiramino (vaistas, vartojamas cholesterolio kiekiui kraujyje mažinti);
· probenecido (vaistas podagrai gydyti);
· paprastųjų jonažolių preparatų;
· cimetidino (vaistas, vartojamas rėmeniui ir peptinėms opoms gydyti);
· kitų analgetikų;
· barbitūratų (pvz., fenobarbitalio);
· vaistų nuo epilepsijos (pvz., fenitoino, karbamazepino);
· geriamųjų kontraceptinių tablečių; 
· gabapentiną arba pregabaliną epilepsijai arba nervų sistemos sutrikimų sukeltam skausmui (neuropatiniam skausmui) gydyti.

CoCodamol vartojimas kartu su raminamaisiais vaistais, pvz., benzodiazepinais ar į juos panašiais vaistais, didina mieguistumo, pasunkėjusio kvėpavimo (kvėpavimo slopinimo), komos riziką ir gali būti pavojingas gyvybei. Dėl to šių vaistų skyrimą kartu reikia svarstyti tik, kai negalima taikyti kitų gydymo variantų.
Tačiau jeigu gydytojas skiria CoCodamol kartu su raminamaisiais vaistais, gydytojas turi parinkti mažiausią veiksmingą dozę ir mažiausią vartojimo kartu trukmę.
Pasakykite gydytojui apie visus Jūsų vartojamus raminamuosius vaistus ir atidžiai laikykitės gydytojo rekomenduojamų dozių. Gali būti naudinga informuoti draugus arba giminaičius apie aukščiau nurodytus požymius bei simptomus. Jeigu pasireiškė tokių simptomų, kreipkitės į gydytoją.

Vartodami CoCodamol, kitų preparatų, kuriuose yra paracetamolio, turite nevartoti.
Tai kai kurie vaistai nuo skausmo, kosulio ar peršalimo, taip pat daug kitų vaistų, kurių išrašo gydytojas arba kurių įsigyjama vaistinėse.

CoCodamol vartojimas su maistu, gėrimais ir alkoholiu
Vartodami šių tablečių, alkoholio turite negerti. Tai todėl, kad alkoholis gali didinti sunkaus šalutinio poveikio riziką.

Nėštumas ir žindymo laikotarpis
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

Nėštumo metu CoCodamol vartoti negalima, nebent tik gydytojui patarus. Reguliarus vartojimas nėštumo metu naujagimiui gali sąlygoti abstinencijos simptomus. Jeigu nėštumo metu vartojate, tai turite gerti mažiausią galimą dozę, kuri mažina Jūsų skausmą ir (arba) karščiavimą, ir ją vartoti kuo trumpiau.

Žindymo laikotarpiu CoCodamol nevartokite, kadangi veikliųjų jo medžiagų išsiskiria į motinos pieną.

Vairavimas ir mechanizmų valdymas
Vartodami CoCodamol, galite justi svaigulį ir mieguistumą. Jeigu taip atsitinka, nevairuokite ir nevaldykite mechanizmų.

CoCodamol sudėtyje yra natrio
Šio vaisto plėvele dengtoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti CoCodamol

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Prieš pradedant gydymą ir reguliariai gydymo metu gydytojas su Jumis aptars, ko galite tikėtis iš CoCodamol vartojimo, kada ir kiek laiko turite jį vartoti, kada kreiptis į gydytoją ir kada reikia nutraukti jo vartojimą (taip pat žr. skyrių „Nustojus vartoti CoCodamol“).

Didesnės negu rekomenduojama dozės nevartokite.
Ilgiau negu 3 dienas šio vaisto vartoti negalima. Jeigu per 3 dienas skausmas nepalengvėjo, kreipkitės į gydytoją.

CoCodamol turėtų būti vartojamas kuo trumpiau – tik tol, kol jis būtinas simptomams palengvinti. Jeigu Jums vartojant vaistą skausmas nėra veiksmingai malšinamas, reikia pasitarti su gydytoju.

Šį vaistą vartokite per burną.
Nurykite visą tabletę, užgerdami vandeniu. Jei reikia, tabletę galima perlaužti pusiau, kad būtų lengviau nuryti.

Suaugusiems žmonėms
· Rekomenduojama dozė CoCodamol dozė yra 1 arba 2 tabletės.
· Kitą dozę gerkite ne anksčiau kaip po 4 valandų.
· Daugiau negu 8 tablečių 24 valandų laikotarpiu negerkite.
· Senyviems pacientams gali būti išrašyta mažesnė dozė.
· Pacientams, kurių inkstų funkcija sutrikusi, gali reikėti ilginti intervalą tarp dozių vartojimo.

16 metų ir vyresniems paaugliams, sveriantiems daugiau kaip 50 kg
· Rekomenduojama CoCodamol dozė yra 1 arba 2 tabletės.
· Kitą dozę gerkite ne anksčiau kaip po 6 valandų.
· Daugiau negu 8 tablečių 24 valandų laikotarpiu negerkite.

12–15 metų vaikams paaugliams
· Rekomenduojama CoCodamol dozė yra 1 tabletė.
· Kitą dozę gerkite ne anksčiau kaip po 6 valandų.
· Daugiau negu 4 tablečių 24 valandų laikotarpiu negerkite.

Jaunesniems nei 12 metų vaikams
Jaunesniems nei 12 metų vaikams CoCodamol 30 mg/500 mg plėvele dengtų tablečių vartoti negalima.

[Tik vaikų sunkiai atidaromoms lizdinių plokštelių pakuotėms:]

Vaikų sunkiai atidaromos lizdinės plokštelės atidarymo instrukcija:
1. Nebandykite tabletės išstumti per plokštelės lizdą. Tabletės per apsauginę plokštelės foliją stumti negalima. Apsauginę foliją reikia nuplėšti.

2. Atskirkite vieną lizdą nuo plokštelės plėšdami per perforacijas.

3. Atsargiai nuplėškite apsauginę lizdo foliją.

4. Išimkite tabletę iš lizdo.

Vaikų sunkiai atidaromos tablečių talpyklės atidarymo instrukcija
Kad talpyklė atsidarytų, dangtelį paspauskite žemyn ir pasukite.

Ką daryti pavartojus per didelę CoCodamol dozę?
· Tuoj pat susisiekite su savo gydytoju arba vykite į artimiausios ligoninės skubiosios medicinos pagalbos skyrių, net ir jausdamiesi gerai.
· Nepamirškite su savimi pasiimti likusių tablečių ir jų pakuotės, kad gydytojas žinotų, ko Jūs pavartojote.

Pamiršus pavartoti CoCodamol
Jeigu reikiamu laiku dozę išgerti pamiršote, gerkite ją tuoj pat, kai tik prisiminsite.

Vis dėlto, jeigu jau bus beveik atėjęs laikas vartoti kitą dozę, pamirštąją dozę praleiskite.
Negalima vartoti dvigubos dozės norint kompensuoti praleistą dozę. Prisiminkite, kad suaugusiems žmonėms tarp dozių vartojimo reikia daryti bent 4 valandų pertrauką, vaikams ir paaugliams  bent 6 valandų pertrauką.

Nustojus vartoti CoCodamol
Gydymo keitimas arba sustabdymas
Ilgalaikis CoCodamol vartojimas gali lemti pripratimą ir priklausomybę. Jeigu CoCodamol paros dozes reguliariai vartosite ilgai, Jums gali atsirasti abstinencijos simptomų, jeigu vartojimą nutrauksite staigiai. Kreipkitės į gydytoją patarimo, kaip palaipsniui nutraukti tablečių vartojimą, kad neatsirastų abstinencijos simptomų.

Jeigu kiltų daugiau klausimų dėl šio vaisto vartojimo, kreipkitės į gydytoją, vaistininką arba slaugytoją.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Svarbus šalutinis poveikis, apie kurį turite žinoti
· analgetikais per dažnai arba per ilgai malšinamas galvos skausmas gali sustiprėti;
· reguliarus ilgalaikis kodeino vartojimas gali sąlygoti potraukį, dėl kurio, tablečių vartojimą sustabdę, galite jaustis neramūs ir dirglūs.

Tuoj pat nustokite CoCodamol vartoti ir kreipkitės į gydytoją arba vykite į ligoninę, jeigu:
· pasunkėjo kvėpavimas arba juntate svaigulį;
· atsirado rankų, kojų, kulkšnių, veido, lūpų ar ryklės sutinimas, galintis pasunkinti rijimą ar kvėpavimą. Jums taip pat gali pasireikšti niežtintis kauburiuotas išbėrimas arba dilgėlinė. Tai gali reikšti, kad CoCodamol sukėlė alerginę reakciją;
· pasireiškė sunki odos reakcija; ji pasitaikė labai retai.

Tuoj pat kreipkitės į savo gydytoją, jeigu pasireiškė šis sunkus šalutinis poveikis:
· stiprus skrandžio skausmas, kuris gali plisti į nugarą. Tai gali būti kasos uždegimo (pankreatito) požymis. Tai labai retas šalutinis poveikis.

Kitas šalutinis poveikis

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
Apsnūdimas, galvos skausmas, nenormalus prakaitavimas, pykinimas, vėmimas, vidurių užkietėjimas, nuovargis.

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
Svaigulys, regos sutrikimas, burnos džiūvimas.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
Lengviau negu paprastai atsirandanti infekcija arba mėlynės. To priežastis gali būti kraujo pokyčiai (pvz., agranulocitozė, neutropenija, pancitopenija, anemija, trombocitopenija). Miego sutrikimas, dusulys, odos ir akių baltymo pageltimas (tai kepenų pažeidimo simptomai), odos išbėrimas.

Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):
Inkstų pažeidimas. Jis labai retai pasireiškė pacientams, kurie CoCodamol buvo gydomi ilgai.

Dažnis nežinomas (negali būti apskaičiuotas pagal turimus duomenis): 
Sunkus sutrikimas, dėl kurio gali padidėti kraujo rūgštingumas (vadinamas metaboline acidoze) sunkia liga sergantiems pacientams, vartojantiems paracetamolį (žr. 2 skyrių).
Žarnyne esančio vožtuvo sutrikimas (Odi rauko (sfinkterio) funkcijos sutrikimas).

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti CoCodamol

Šį vaistą laikykite vaikams nepastebimoje ir nepasiekiamoje vietoje.

Šį vaistą laikykite saugioje ir nepasiekiamoje vietoje, kur kiti žmonės negalėtų jo pasiekti. Vaistas gali sukelti rimtą žalą ir būti mirtinas žmonėms, kuriems jis nebuvo skirtas.

Ant kartono dėžutės ar tablečių talpyklės po „EXP/Tinka iki“ ir ant lizdinės plokštelės nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistiniam preparatui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

CoCodamol sudėtis
· Veikliosios medžiagos yra kodeino fosfatas hemihidratas ir paracetamolis. Kiekvienoje plėvele dengtoje tabletėje yra 30 mg kodeino fosfato hemihidrato ir 500 mg paracetamolio.
· Pagalbinės medžiagos yra povidonas (K 29/K 32), magnio stearatas, koloidinis bevandenis silicio dioksidas, talkas (E553b), kroskarmeliozės natrio druska, kopovidonas (25,2-30,8), mikrokristalinė celiuliozė, hipromeliozė (E464), makrogolis (E1521) ir titano dioksidas (E171).

CoCodamol sudėtyje yra natrio. Žr. 2 skyrių.

CoCodamol išvaizda ir kiekis pakuotėje
CoCodamol 30 mg/500 mg plėvele dengtos tabletės yra baltos, ovalios, abipusiai išgaubtos, 8,5 mm pločio ir 17 mm ilgio tabletės, ženklintos skaitmeniu „53“ ir vagele vienoje pusėje.

Pakuočių dydžiai
Baltų PVC/aliuminio lizdinių plokštelių pakuotė arba baltų PVC/aliuminio/PET/popieriaus vaikų sunkiai atidaromų lizdinių plokštelių pakuotė: 8, 10, 16, 20, 24, 30, 40, 50, 90 arba 100 plėvele dengtų tablečių.

Balta plastikinė tablečių talpyklė su baltos spalvos vaikų neatidaromu užsukamu dangteliu: 50, 100 arba 200 plėvele dengtų tablečių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Teva B.V.
Swensweg 5
2031 GA Haarlem
Nyderlandai

Gamintojas
Balkanpharma- Dupnitsa AD
3 Samokovsko Shosse Str.
Dupnitsa 2600
Bulgarija

Jeigu apie šį vaistą norite sužinoti daugiau, kreipkitės į vietinį registruotojo atstovą:
UAB Teva Baltics
Molėtų pl. 5
LT-08409 Vilnius
Tel.: +370 5 266 02 03

Šis vaistas Europos ekonominės erdvės valstybėse narėse registruotas tokiais pavadinimais:

	Belgija
	Paracetamol/Codeine Teva 500mg/30mg filmomhulde tabletten/comprimés pelliculés/Filmtabletten

	Danija
	Pinex Comp 500 mg/30 mg

	Prancūzija
	Paracétamol codéine Teva 500 mg/30 mg, comprimé pelliculé

	Islandija
	Parkódín forte 500 mg/30 mg filmuhúðuð tafla

	Italija
	Paracetamolo e codeina Teva

	Lietuva
	CoCodamol 500 mg/30 mg plėvele dengtos tabletės

	Latvija
	Co-Codamol 500 mg/30 mg apvalkotās tablets

	Norvegija
	500/30 mg Pinex Forte

	Slovakija
	Codamol 500/30 mg



Šis pakuotės lapelis paskutinį kartą peržiūrėtas 2026-02-04.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

